b'\n_START_ARTICLE_\nOle Hammer\n_START_PARAGRAPH_\nOle Hammer (f\xc3\xb8dt 25. marts 1946 i Aarhus) er en dansk journalist og forfatter._NEWLINE_Han l\xc3\xa6ste efter studentereksamen fra Skt. J\xc3\xb8rgens Gymnasium (1966) dansk ved K\xc3\xb8benhavns Universitet. Han var formand for De danskstuderendes Fagr\xc3\xa5d (1967/68), international sekret\xc3\xa6r i Studenterr\xc3\xa5dets pr\xc3\xa6sidium (1968/69) og redakt\xc3\xb8r af Studenterr\xc3\xa5dets blad, \xe2\x80\x9dQ\xe2\x80\x9d (1969/70). Han var med til at stifte Hovedbladet i 1970 sammen med Jacob Ludvigsen._NEWLINE_Fra 1971 til 1977 var han chefredakt\xc3\xb8ren af Fremmedarbejderbladet._NEWLINE_Har besk\xc3\xa6ftiget sig med indvandrere og flygtninge siden 1971, som bl.a. pressesekret\xc3\xa6r i Dansk Flygtningehj\xc3\xa6lp, konsulent for Indvandrerforeningernes Sammenslutning (Indsam), leder af Mellemfolkeligt Samvirkes minoritetsarbejde og sekretariatsleder i H\xc3\xb8jskolernes Sekretariat. Han var leder af Udrykningsholdet (videns- og r\xc3\xa5dgivningscenter vedr\xc3\xb8rende utilpassede unge) og leder af K\xc3\xb8benhavns kommunes sociale d\xc3\xb8gnvagt. Han var med til at etablere K\xc3\xb8benhavns kommunes s\xc3\xa6rlige 18+-indsats for kriminalitetstruede unge._NEWLINE_Hammer har bidraget til politiske udredninger og skrevet og redigeret en lang r\xc3\xa6kke b\xc3\xb8ger om indvandrer- og flygtningeforhold. Modtog i 1994 Dansk Forfatterforenings fredspris (Drassow legatet). Blev i 2013 den f\xc3\xb8rste formand for "Foreningen for Storm P. Museets Venner" samt for "Foreningen Dutrupgaard".'